Stefan Schwarz

Hans-Jürgen Stefan Schwarz (født 18. april 1967 i Malmö) er en svensk tidligere fotballspiller som har spilt for en rekke europeiske storklubber og som hadde en sentral rolle på det svenske fotballandslaget på 1990-tallet. Schwarz markerte seg som en innsatsfylt midtbanespiller med en god venstrefot, som til tider også spilte venstreback.


== Klubbkarriere ==
Schwarz vokste opp i Malmø, der han som 13-åring forlot sin lokale klubb Kulladals FF til fordel for byens storklubb Malmö FF. 
Han ble oppdaget av Bayer Leverkusen da han spilte guttelandskamp for Sverige i Portugal. Den tyske klubben tilbød Schwarz gratis studier, og å trene og spille på amatørnivå. Leverkusens interesse skapte rabalder da det var første gang en svensk ungdomsspiller ble forsøkt rekruttert av en profesjonell klubb fra utlandet. Malmö aksepterte at Schwarz gikk til Leverkusen på betingelse av at det ikke handlet om en permanent overgang, men kun et utlån. Schwarz tilbragte to år hos Leverkusen, hvor han i 1986 ble tysk ungdomsmester med klubben.I 1987 hentet Roy Hodgson ham tilbake til Malmö. Schwarz fikk sin seniordebut for Malmö 15. november 1987 i en veldedighetskamp mot Granada på Estadio Los Cármenes, i en kamp hvor Granadas lagoppstilling for anledningen var forsterket med Diego Maradona og hans to brødre Hugo og Lalo.
Sesongen etter spilte han seg inn på laget. Da Torbjörn Persson ble skadet, benyttet Schwarz muligheten til å spille seg inn som back. I sin første sesong på laget hjalp Schwarz klubben vinne Allsvenskan og SM-sluttspillet.
I 1988 var den tyske storklubben Bayern München interessert i å sikre seg hans tjenester. Overgangen strandet da Schwarz nektet imøtekomme Bayerns ønske om å bytte statsborgerskap. Bayerns motiv var å unngå at Schwarz opptok en plass i den daværende kvoten av utenlandske spillere tillatt i lagoppstillingen. Schwarz, som er sønn av en tyskfødt far, hadde tysk statsborgerskap inntil han som femtenåring byttet til svensk statsborgerskap for å kvalifisere for spill på det svenske guttelandslaget. Bayern forsøkte også ved to senere anledninger å hente Schwarz uten å få napp.
Schwarz ble først involvert med A-landslagstroppen da landslagstrener Olle Nordin flyttet ham opp fra U21-landslaget foran en viktig VM-kvalifiseringskamp mot England 6. september 1989. Fem måneder senere scoret han i sin A-landslagsdebut trøstemålet i en vennskapskamp Sverige tapte 1-2 for De forente arabiske emirater.
I VM-sluttspillet i 1990 spilte han alle Sveriges tre kamper på venstreback i et mesterskap svenskene ikke maktet ta seg videre fra det innledende gruppespillet.
Sommeren 1990 betalte Benfica åtte millioner kroner til Malmö for å hente Schwarz til Lisboa, der han ble lagkamerat med sine landslagskollegaer Mats Magnusson og Jonas Thern I hans første sesong for Benfica rakk han markere seg med tre mål på ni kamper før han i november pådro seg en skade som satte ham på sidelinjen resten av sesongen.Etter å ha spilt i overkant av 70 kamper over tre sesonger dro ferden videre til Arsenal under ledelse av manager George Graham, som da også var tilholdssted for landsmannen Anders Limpar. Etter kun én sesong dro han videre til Serie A og Fiorentina sommeren 1995. Her spilt han i underkant av 80 seriekamper, og vant blant annet Coppa Italia i 1996. I 1998 dro han videre til spansk fotball og klubben Valencia, men dro tilbake til England og Sunderland etter kun ett år og om lag 20 seriekamper.
I 1999 ble han for øvrig også tildelt Guldbollen som årets svenske fotballspiller. Schwarz la opp som fotballspiller i 2003 etter å ha spilt i overkant av 60 seriekamper for Sunderland. Etter at han la opp som fotballspiller har han vært delaktig i et fotballprosjekt i Ghana, samt at han har fungert som spilleragent for den tidligere Sunderland-spilleren Julio Arca.


== Landslagskarriere ==
Schwarz fikk sin landslagsdebut for Sverige den 14. februar 1990 i en kamp mot De forente arabiske emirater, hvor han kom innpå som innbytter for Pontus Kåmark. Han deltok i VM i 1990, som ble arrangert i Italia, men dette mesterskapet ble for Sveriges del betegnet som fiasko da de tapte alle de innledende gruppekampene mot henholdsvis Brasil, Skottland og Costa Rica. Sverige gjorde det likevel bedre under EM i 1992 arrangert på hjemmebane, da landslaget spilte seg til en plass i semifinalen som de tapte mot Tyskland.
Han spilte også kamper under VM i 1994 som ble arrangert i USA, og var en av bidragsyterne til at Sverige endte opp på en overraskende bronseplass etter å ha vunnet bronsefinalen mot Bulgaria. På landslaget dannet han en solid duo med Jonas Thern, som i en periode også spilte sammen med Schwarz i Benfica.


== Meritter ==
Malmö FFAllsvenskan: 1987, 1988
Svenska Cupen: 1989SL BenficaLiga Sagres: 1990/1991, 1991/1992, 1993/1994Arsenal FCCupvinnercupen: 1994/1995 (tapende finalist)ACF FiorentinaCoppa Italia: 1995/1996
Supercoppa Italiana: 1996/1997SverigeVM i fotball 1994: Bronseplass


== Karriereoversikt ==


== Referanser ==


== Eksterne lenker ==
(de) Stefan Schwarz – Munzinger Sportsarchiv 
(en) Stefan Schwarz – FIFA 
(en) Stefan Schwarz – UEFA 
(en) Stefan Schwarz – Transfermarkt 
(en) Stefan Schwarz – national-football-teams.com 
(en) Stefan Schwarz – WorldFootball.net 
(en) Stefan Schwarz – FootballDatabase.eu 
(en) Stefan Schwarz – Soccerway 
(en) Stefan Schwarz – EU-Football.info 
(en) Stefan Schwarz – Fora De Jogo 
Svenska Fotbollförbundet